Къэбэрдей-Балъкъэрым и лIыщхьэр хэтащ щIыналъэхэм зегъэужьыным теухуа Урысейпсо семинар-зэIущIэм
ЩIыналъэхэм псэупIэ ухуэнымрэ инфраструктурэм зегъэужьынымрэ щызрагъэхъулIахэм щытепсэлъыхьа Урысейпсо зэIущIэу УФ-м и Прави- тельствэм и ЗэзыгъэуIу центрым щекIуэкIам КъБР-м и Iэтащхьэ КIуэкIуэ Казбек хэтащ.
Урысейм и Президентым къигъэува къалэнхэр гъэзэщIэным теухуауэ щыта зэIущIэр къызэрагъэпэщащ УФ-м и Правительствэмрэ Къэрал Советым «Ухуэныгъэр, псэупIэ-коммунальнэ хозяйствэр, къалэ кIуэцIыр» и комиссэмрэ.
Семинарым хэтхэм я къалэн нэхъыщхьэр къэралым зегъэужьынымкIэ щыIэ хэкIыпIэхэм унафэ ятещIыхьынырщ, дэтхэнэ зы щIыналъэми тещIыхьауэ ахэр убзыхунырщ.
ЗэIущIэм кърихьэлIащ Президентым и Администрацэм и УнафэщIым и япэ къуэдзэ Кириенкэ Сергей, Правительствэм и УнафэщIым и къуэдзэ Хуснуллин Марат, УФ-м и Президентым и дэIэпыкъуэгъу, Къэрал Советым и секретарь Левитин Игорь, къэралым, щIыналъэхэм я хабзэубзыху, гъэзэщIакIуэ властым и органхэм я унафэщIхэр.
ПсэупIэхэр ухуэн, инфраструктурэм зегъэужьын IэнатIэхэм нэхъ мыхьэнэшхуэ щызиIэ къалэнхэм ящыщщ илъэс къэс унагъуэ мелуанитхум я псэупIэхэр ирагъэфIэкIуэфын хуэдэу Iуэхур къызэгъэпэщыныр, псэу-пIэу яухуэр 2030 гъэм ирихьэлIэу метр зэбгъузэнатIэ мелуани 120-м нэгъэсыныр, къалэхэр зэIузэпэщ щIыныр.
Зэхуэсым кърихьэлIахэм псалъэ гуапэкIэ захуигъэзащ УФ-м и Президентым и Администрацэм и УнафэщIым и япэ къуэдзэ Кириенкэ Сергей. Абы щхьэхуэу къыхигъэщащ Президентымрэ Правительствэмрэ урысей ухуэныгъэ IэнатIэм зэфIэкIышхуэ зэрыхалъагъуэр. Абы къыхэкIыу къэрал унафэщIхэм нэхъапэм апхуэдэ зэи къэмыхъуауэ мылъку, мардэ-хабзэ дэIэпыкъуныгъэхэр а унэтIыныгъэм хухах, адэкIи зегъэужьыным зыщIагъакъуэ.
Кириенкэ Сергей къыхигъэщхьэхукIащ къагъэува къалэнхэр гъэзэщIа хъун папщIэ щIыналъэхэм я унафэщIхэм куэд зэрелъытар икIи къыхигъэщащ семинарым хэтхэр IэнатIэм нэхъри зегъэужьыным хуэунэтIауэ купщIафIэу лэжьэну зэригуапэри.
Лъэпкъ проектхэр гъэзэщIэным хуэунэтIа къэрал программэр зыхуэгъэпсар псэупIэ ухуэнымрэ щIыналъэхэм зегъэужьынымрэщ, а мурадыр дэтхэнэ зы цIыхуми ехьэлIауэ щытынырщ. Абы и лъабжьэщ дэтхэнэ зы унагъуэми и псэупIэр иригъэфIэкIуэнымкIэ Iэмал етыныр, щIыпIэхэр, муниципалитетхэр зэIузэпэщ щIыныр.
Семинар-зэIущIэр зытеухуа Iуэхухэр зэпкърихыу къэпсэлъащ Хуснуллин Ма- рат. Абы къигъэнэIуащ Правительствэмрэ щIыналъэхэм я Iэтащхьэхэмрэ я пащхьэ къит къалэн нэхъыщхьэхэр: ахэр къалэ псоми тыншыпIэхэр къыщызэгъэпэщынырщ, транспортым и лэжьыгъэр дэнэ щIыпIи тэмэму щызэтеухуэнырщ, цIыхухэм я псэукIэр егъэфIэкIуэнырщ, шынагъуэншагъэр къэIэтынырщ.
Къэралым зегъэужьыным япэ щигъэщыпхъэ Iуэхухэм я гугъу щищIым вице-премьерым къыхигъэщхьэхукIащ псэупIэ къищэхунымкIэ Iэмалыр, абы зэрыхудачых ипотекэри хэту, дэтхэнэми иIэн зэрыхуейр, щхьэзакъуэ ухуэныгъэ IэнатIэм, щIыналъэхэм зэдэууэ зегъэужьыныр, кхъахэ хъуа, ущыпсэуну дзыхьщIыгъуэджэ унэхэм щыпсэухэр абыхэм къыщIэгъэIэпхъукIыным хуэгъэпса программэр гъэзэщIэныр, нэгъуэщI хэкIыпIэхэр къэгъэщхьэпэныр. ПсэупIэ ухуэным и гугъу щищIым, Вице-премьерым гулъытэ хэха хуищIащ транспорт инфраструктурэм зегъэужьынми, щIыналъэхэр тэмэму зэпыщIа хъун папщIэ.
Хуснуллин Марат и докладым и Iыхьэ нэхъыщхьэр триухуащ ухуэныгъэхэр езыгъэкIуэкIхэм административнэ хьэлъэу ятещIэр гъэмэщIэным, ухуэныгъэм щеувалIэкIэ Iэмал имыIэу ягъэзэщIэн хуей хабзэу щыIэхэр гъэмэщIэным, къэрал заказхэр зыгъэзащIэхэм мылъкур къызэрагъэсэбэпын хуей щIыкIэхэм ятеухуауэ хуагъэув Iуэху-хэм, мыбдежым зи Iуэху нэхъ дэзыгъэкIыф щIыналъэхэм лэжьыгъэ и пIалъэкIэ щапхъэ ятехыным.
«ПсэупIэхэм я дэтхэнэ етхуанэ метр зэбгъузэнатIэри щIэуэ ухуэныр ар икъукIэ къалэн гугъущ, ауэ пхуэгъэзэщIэнущ. Псори зэлъытыжар дэ а лэжьыгъэм дызэрыпэрытыну щIы-кIэрщ, лэжьыгъэр тэмэму зэрызэтедухуэрщ, Iуэху-щIэгъухэр фи гъусэу а къалэныр зэрывгъэзэщIэнурщ. Зыхуэдгъэувыж мурадхэм далъэIэсыным и лъабжьэр щIыналъэхэм я унафэщIхэр а лэжьыгъэм зэрехъулIэрщ», — жиIащ Правительствэм и УнафэщIым и япэ къуэдзэм.
Семинар-зэIущIэм и лэжьыгъэм хэтхэм гупурэ загуэшри, зыхэплъэну ягъэп-са Iуэхухэр зэпкърахащ. Абыхэм къыхалъхьа жэрдэмхэр щызэпалъытыжа зэIущIи ирагъэкIуэкIыжащ.
КъБР-м и Iэтащхьэмрэ
Правительствэмрэ я пресс-IуэхущIапIэ.
